CELEX: 32016D1635
Language: mt
Date: 2016-08-30 00:00:00
Title: Deċiżjoni tal-Kumitat Politiku u ta' Sigurtà (PESK) 2016/1635 tat-30 ta' Awwissu 2016 dwar il-bidu tal-proċess ta' bini ta' kapaċità u t-taħriġ tal-Gwardja tal-Kosta u l-Marina Militari Libjana mill-Operazzjoni Militari tal-Unjoni Ewropea fin-Nofsinhar tal-Mediterran Ċentrali (EUNAVFOR MED operazzjoni SOPHIA) (EUNAVFOR MED/3/2016)

10.9.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 243/11
            
         DEĊIŻJONI TAL-KUMITAT POLITIKU U TA' SIGURTÀ (PESK) 2016/1635
   tat-30 ta' Awwissu 2016
   dwar il-bidu tal-proċess ta' bini ta' kapaċità u t-taħriġ tal-Gwardja tal-Kosta u l-Marina Militari Libjana mill-Operazzjoni Militari tal-Unjoni Ewropea fin-Nofsinhar tal-Mediterran Ċentrali (EUNAVFOR MED operazzjoni SOPHIA) (EUNAVFOR MED/3/2016)
   IL-KUMITAT POLITIKU U TA' SIGURTÀ,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 38 tiegħu,
   Wara li kkunsidra d-Deċiżjoni tal-Kunsill (PESK) 2015/778 tat-18 ta' Mejju 2015 dwar operazzjoni militari tal-Unjoni Ewropea fin-Nofsinhar tal-Mediterran Ċentrali (EUNAVFOR MED operazzjoni SOPHIA) (1), u b'mod partikolari l-Artikolu 2a u l-Artikolu 6(1) tagħha,
   Billi:
   
               (1)
            
            
               Id-Deċiżjoni tal-Kunsill (PESK) 2016/993 (2) li emendat id-Deċiżjoni (PESK) 2015/778, daħlet l-Artikolu 2a f'dik id-Deċiżjoni bil-għan li tiżdied l-assistenza fl-iżvilupp tal-kapaċitajiet u fit-taħriġ tal-Gwardja tal-Kosta u l-Marina Militari Libjana f'kompiti ta' infurzar tal-liġi fuq il-baħar, b'mod partikolari biex jiġu evitati l-faċilitazzjoni ta' dħul klandestin ta' persuni u t-traffikar tal-bnedmin, bħala kompitu ta' appoġġ għall-EUNAVFOR MED operazzjoni SOPHIA.
            
         
               (2)
            
            
               Skont l-Artikolu 2a(2) tad-Deċiżjoni (PESK) 2015/778, meta l-Kumitat Politiku u ta' Sigurtà jiddeċiedi li jkunu twettqu t-tħejjijiet meħtieġa, b'mod partikolari dwar il-ġenerazzjoni tal-forzi u proċeduri ta' skrutinju għall-apprendisti, EUNAVFOR MED operazzjoni SOPHIA għandha tassisti fl-ibħra internazzjonali, fiż-żona ta' operazzjoni miftiehma tagħha, fl-iżvilupp tal-kapaċitajiet u fit-taħriġ tal-Gwardja tal-Kosta u l-Marina Militari Libjana f'kompiti ta' infurzar tal-liġi fuq il-baħar, b'mod partikolari fil-prevenzjoni tal-faċilitazzjoni ta' dħul klandestin ta' persuni u t-traffikar tal-bnedmin.
            
         
               (3)
            
            
               Il-Kmandant tal-Operazzjoni tal-UE assigura lill-Kumitat Politiku u ta' Sigurtà li twettqu t-tħejjijiet meħtieġa sabiex jibda dak il-kompitu ta' appoġġ.
            
         
               (4)
            
            
               Għalhekk l-EUNAVFOR MED operazzjoni SOPHIA għandha tiġi awtorizzata biex tibda, fiż-żona ta' operazzjoni miftiehma tagħha, tassisti fil-bini tal-kapaċitajiet u t-taħriġ tal-Gwardja tal-Kosta u l-Marina Militari Libjana u fl-ibħra internazzjonali kif previst fl-Artikolu 2a tad-Deċiżjoni (PESK) 2015/778.
            
         
               (5)
            
            
               F'konformità mal-Artikolu 5 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma tiħux sehem fl-elaborazzjoni u fl-implementazzjoni ta' deċiżjonijiet u azzjonijiet tal-Unjoni li jkollhom implikazzjonijiet ta' difiża,
            
         ADOTTA DIN ID-DEĊIŻJONI:
   Artikolu 1
   L-EUNAVFOR MED operazzjoni SOPHIA għandha tibda, fiż-żona ta' operazzjoni miftiehma tagħha, tassisti fil-bini tal-kapaċitajiet u t-taħriġ tal-Gwardja tal-Kosta u l-Marina Militari Libjana u fl-ibħra internazzjonali kif previst fl-Artikolu 2a tad-Deċiżjoni (PESK) 2015/778.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fi Brussell, it-30 ta' Awwissu 2016.
      
         
            Għall-Kumitat Politiku u ta' Sigurtà
         
         
            Il-President
         
         W. STEVENS
      
   
   
      (1)  ĠU L 122, 19.5.2015, p. 31.
   
      (2)  Deċiżjoni tal-Kunsill (PESK) 2016/993 tal-20 ta' Ġunju 2016 li temenda d-Deċiżjoni (PESK) 2015/778 dwar operazzjoni militari tal-Unjoni Ewropea fin- Nofsinhar tal-Mediterran Ċentrali (EUNAVFOR MED operazzjoni SOPHIA) (ĠU L 162, 21.6.2016, p. 18).